UP में कोरोना वायरस से 23 और मरीजों की मौत, 1940 नए केस मिले
उत्‍तर प्रदेश में पिछले 24 घंटे में कोविड-19 से 23 और लोगों की मौतें होने के साथ महामारी से मरने वाले लोगों की कुल संख्या बढ़ कर बढ़ कर शनिवार को 7900 हो गई।
लखनऊ: उत्‍तर प्रदेश में पिछले 24 घंटे में कोविड-19 से 23 और लोगों की मौतें होने के साथ महामारी से मरने वाले लोगों की कुल संख्या बढ़ कर बढ़ कर शनिवार को 7900 हो गई। वहीं, इस अवधि में 1,940 नये मामले भी सामने आए हैं। अपर मुख्‍य सचिव स्‍वास्‍थ्‍य अमित मोहन प्रसाद ने दावा किया कि उत्‍तर प्रदेश दो करोड़ से अधिक नमूनों की जांच करने वाला पहला राज्‍य बन गया है। उन्‍होंने कहा कि शुक्रवार को 1.67 लाख से ज्‍यादा नमूनों की जांच की गई। उन्‍होंने दावा किया कि इतनी बड़ी संख्‍या में किसी राज्‍य द्वारा अब तक जांच नहीं की गई है। प्रसाद ने पत्रकारों को बताया कि राज्‍य में इस समय कोविड-19 के 22,245 मरीज इलाजरत हैं। प्रसाद ने बताया कि पिछले 24 घंटे में 1,940 नये मामले सामने आने के साथ कुल मामले बढ़ कर 5,53,012 हो गए हैं। पिछले 24 घंटे में 2,230 मरीजों को उपचार के बाद अस्पताल से छुट्टी दी गई है। प्रदेश में इस समय कोविड-19 संक्रमण से उबरने का प्रतिशत 94.5 प्रतिशत है। स्‍वास्‍थ्‍य बुलेटिन के अनुसार पिछले 24 घंटे में सर्वाधिक चार मौतें लखनऊ में जबकि कानपुर नगर, वाराणसी और सोनभद्र में दो-दो मौतें हुई हैं। इसी अवधि में लखनऊ में सर्वाधिक 256 नये मामले, जबकि गाज़ियाबाद में 225, गौतमबुद्धनगर में 141, मेरठ में 132 और वाराणसी में 114 नये मामले सामने आए हैं।वहीं, अगर पूरे देश की बात करें तो केंद्रीय स्वास्थ्य मंत्रालय के अनुसार देश में शनिवार को कोविड-19 के एक दिन में 36,652 नए मामले सामने आने के साथ संक्रमण के कुल मामले 96.08 लाख के पार चले गए। मंत्रालय ने बताया कि अब तक कुल 90,58,822 लोग संक्रमण से उबर चुके हैं, इसके साथ ही देश में संक्रमण मुक्त होने की दर शनिवार को 94.28 प्रतिशत हो गई। मंत्रालय के शनिवार सुबह आठ बजे के अद्यतन आंकड़ों के मुताबिक देश भर में कोरोना वायरस संक्रमण के कुल 96,08,211 मामले हैं। इसके मुताबिक बीते 24 घंटे में देश में 512 संक्रमितों की मौत होने से मृतकों संख्या बढ़कर 1,39,700 हो गई है। मृत्यु के 512 नए मामलों में महाराष्ट्र से 127, दिल्ली से 73, पश्चिम बंगाल से 52, उत्तर प्रदेश और केरल से 29-29, पंजाब से 20, हरियाणा से 19, छत्तीसगढ़ से 15 और कर्नाटक से 13 मामले आए। देश में कोविड-19 के कारण मरने वालों की दर 1.45 फीसदी है।अब तक देश में संक्रमण से मौत के कुल 1,39,700 मामलों में महाराष्ट्र से 47,599, कर्नाटक से 11,834, तमिलनाडु से 11,762, दिल्ली से 9,497, पश्चिम बंगाल से 8,628, उत्तर प्रदेश से 7,877, आंध्र प्रदेश से 7,020, पंजाब से 4,882 और गुजरात से 4,049 मामले सामने आए हैं।आंकड़ों के मुताबिक, देश में कोरोना वायरस से संक्रमित 4,09,689 लोगों का इलाज चल रहा है जो संक्रमण के कुल मामलों का 4.26 फीसदी है। बता दें कि भारतीय आयुर्विज्ञान अनुसंधान परिषद (आईसीएमआर) के मुताबित चार दिसंबर तक कुल 14,58,85,512 नमूनों की जांच की गई जिनमें से 11,57,763 नमूनों की जांच शुक्रवार को की गई।भारत में सात अगस्त को संक्रमितों की संख्या 20 लाख, 23 अगस्त को 30 लाख और पांच सितम्बर को 40 लाख के पार चली गई थी। वहीं, कुल मामले 16 सितम्बर को 50 लाख, 28 सितम्बर को 60 लाख, 11 अक्टूबर को 70 लाख, 29 अक्टूबर को 80 लाख और 20 नवम्बर को 90 लाख के पार चले गए थे।